Termizda piyodani urib yuborib, voqea joyidan qochib ketgan Cobalt haydovchisi uning o‘limiga sababchi bo‘ldi

Surxondaryo viloyati Termiz shahrida piyodani urib yuborib, voqea joyidan qochib ketgan Cobalt haydovchisi uning o‘limiga sababchi bo‘ldi. Bu haqda YHXBB matbuot xizmati xabar berdi.
24-iyun kuni soat 17:00 atrofida viloyat YHXB navbatchilik qismiga kelib tushgan xabarga ko‘ra, M-39 avtomobil yo‘lining 1456-kilometrida noma’lum mashina shu hududda yashovchi fuqaroni urib yuborgan va jabrlanuvchi voqea joyida halok bo‘lgan.
Holat yuzasidan to‘sib ushlash tezkor tadbiri o‘tkazilganida voqea joyida Cobalt’ga tegishli ehtiyot qismlar tushib qolgani aniqlangan. Shuningdek, tezkor tadbir natijasida ushbu avtomobil Termiz shahri “Yulduz” mahallasida yashovchi fuqaroga tegishli ekani aniqlangan va mashina uning uyidan topilgan.
Qayd etilishicha, mashina egasi mast bo‘lgani uchun Cobalt’ni uning tanishi boshqarib ketayotgan bo‘lgan. Piyodani urib yuborishiga haydovchining nimagadir chalg‘ib uni ko‘rmay qolgani, yoki o‘zining so‘zlari bilan aytganda, mashinani uyqusirab boshqarib ketayotgani sabab bo‘lgan.
Yo‘lda yotgan YTH qurbonini o‘tkinchilardan biri ko‘rib qolgan va zudlik bilan IIBga xabar bergan.
Halok bo‘lgan piyodaga birinchi yodam ko‘rsatilganida uning hayotini saqlab qolish imkoni bo‘lishi mumkinligi istisno etilmagan.
Avvalroq Toshkentda piyoda Lacetti urib yuborishi oqibatida halok bo‘lgani, Surxondaryoda tezlikni me’yoridan oshirgan Nexia piyodani urib yuborib uning o‘limiga sabab bo‘lgani, Qashqadaryoda ikki piyodani urib yubormaslik uchun rulni o‘ngga burgan Nexia chuqurga ag‘anadi. Uning ortidan kelayotgan mashina esa ularni urib yuborgani haqida xabar berilgan edi.